Сәкен Сейфуллин қолданған кофе ұнтақтағыш табылып, музейге қойылды
DATE: 17:40, 31 Қазан 2024 | GMT +5
TITLE: Сәкен Сейфуллин қолданған кофе ұнтақтағыш табылып, музейге қойылды
URL: https://kaz.inform.kz/news/saken-seyfullin-koldangan-kofe-untaktagish-tabilip-muzeyge-koyildi-2022f9/
META: DATE: 17:40, 31 Қазан 2024 | GMT +5
TOTAL WORDS: 247
AUTHOR(S):
TEXT: Фото: Виктор Федюнин/ Kazinform. «Биыл біздің музей Сәкен Сейфуллиннің мерейтойы қарсаңында бірқатар құнды дүниемен толықты. Соның бірі Сәкен қолданған кофе ұнтақтағыш, ол Қызылордадан табылып, бізге әкелінді. 1928 жылы Сәкен Сейфуллин Қызылорда халық ағарту институтын басқарған. Одан бөлек, бірқатар құжат табылды, 1922 жылы ҚазКСР-ді басқарып тұрғанда Жер кодексін қабылдаған, сол құжат бар. Ол кезде жер күн тәртібіндегі маңызды мәселелер қатарында болды. Сонымен қатар 1923 жылы 4 сәуірде авиация туралы қабылдаған құжаты біздің музейге қойылды», - деді Марат Әбсеметов Сәкен Сейфуллиннің 130 жылдық мерейтойына арналған іс-шара барысында. Фото: Виктор Федюнин/ Kazinform. Музей басшысының айтуынша, авиация туралы құжат қабылдаған соң елімізде әуе рейстері қатынай бастаған. «орынборорал, Ақмола-Семей әуе рейстерін ашқан. Сәкен өзі ұшқыш болмаса да ұшақ бортына көтерілген алғаш қазақ. Кейін Сәкен Орынборда аэроклуб ашқан, сол клубта Талғат Бигелдинов Юрий Гагарин оқыған деп айтуға болады. Сондай-ақ, Сәкен музыкаға әуес болған, А. Затаевичтің қазақтың 1000 ән жинағын шығарып берді, Абылай хан маршын орындап берді, бір өкініштісі Затаевичтің әндер жинағына Сәкеннің қылқобызбен орындаған күйлері енбей қалған. 1964 жылы 24 тамызда Дәулет Мықтыбаев деген күйші Сәкеннің қылқобызбен тартқан «Сарыарқа», «Әупілдек» күйлерін тапсырған», - деп толықтырды тарихшы. Одан бөлек, музей директоры биыл Түркияда Сәкен Сейфуллиннің мерейтойына орай монография жарық көргенін айтты. Фото: Виктор Федюнин/ Kazinform. Айта кетейік, бүгін елордада Сәкен Сейфуллиннің 130 жылдық мерейтойына арналған «Ақын, ұлт қайраткері – Сәкен Сейфуллин» атты әдеби-мәдени кеш өтті. Іс-шараны Ұлттық музей мен Сәкен Сейфуллин атындағы қазақ агротехникалық зерттеу университеті бірлесіп ұйымдастырды. Фото: Виктор Федюнин/ Kazinform. Еске сала кетсек, былтыр қазанда Сәкен Сейфуллиннің бұрын-соңды жарияланбаған видеосы табылған еді
